Huwa u jżur iċ-Ċentru tal-Għadd tal-Voti, dalgħodu l-Kap tal-Oppożizzjoni Simon Busuttil qal li l-Partit Nazzjonalista qed jiffaċċja żminijiet diffiċli.  Dr Busuttil kien qed jindirizza lill-ġurnalisti f’konferenza tal-aħbarijiet spontanja fiċ-Ċentru tal-Midja fin-Naxxar. Il-Kap tal-PN appella lil dawk li jħobbu l-partit biex ma jibżgħux u ma jitilquhx f’dan iż-żmien kruċjali.  Minkejja r-riżultat diżappuntanti, Dr Busuttil qal li l-proġett ta’ ristrutturar tal-partit jeħtieġ iż-żmien u għadu għaddej sakemm il-PN ikun fuq in-naħa rebbieħa.  Fisser kif il-mira tal-PN hija li jikseb it-3 siġġu, iżda dan għadu inċert fejn ser imur.  Mistoqsi dwar jekk il-vot tal-elettorat iqisux bħala vot ta’ fiduċja, Dr Busuttil wieġeb li mhux se jitlaq lill-partit issa.  Spjega kif ikun żball jekk wieħed iqabbel din l-elezzjoni mal-elezzjoni ġenerali. Il-Kap tal-Oppożizzjoni qal li l-emoroġija interna tal-partit waqfet għax f’din l-elezzjoni l-PN żied il-voti u l-Partit Laburista naqqas il-voti.  Jakkumpanjaw lil Dr Busuttil matul din iż-żjara kien hemm il-Viċi Kapijiet tal-PN Beppe Fenech Adami u Mario de Marco. Dalwaqt se tkunu tistgħu ssegwu l-konferenza tal-aħbarijiet b’filmati miġbuda minn krew ta’ TVM.